ເມືອງນາແລໄດ້ຮັບການພັດທະນາ

 ໂດຍ: ທລຍ

 ນັບແຕ່ຮອບວຽນ 6 ປີ 2008 ເປັນຕົ້ນມາ ຈົນຮອດປະຈຸບັນຮອບວຽນ 16 ປິ 2019 ກອງທຶນຫຼຸດຜ່ອນຄວາມທຸກຍາກ (ທລຍ) ໄດ້ໃຫ້ການສະໜັບສະໜູນ ເມືອງນາແລ ແຂວງຫຼວງນໍ້າທາ ໃນການແກ້ໄຂຄວາມທຸກຍາກຂອງພໍ່ແມ່ປະຊາຊົນບັນດາເຜົ່າໃນບ້ານເປົ້າໝາຍຕ່າງໆ ໂດຍສະເພາະແມ່ນການກໍ່ສ້າງພື້ນຖານໂຄງລ່າງຂະໜາດນ້ອຍເຊັ່ນ: ການປັບປຸງເສັ້ນທາງ, ການກໍ່ສ້າງລະບົບນໍ້າລີນ, ການກໍ່ສ້າງໂຮງຮຽນປະຖົມ, ການສະໜອງເຟີນີເຈີໃຫ້ໂຮງຮຽນ, ການຈັດສັນພື້ນທີ່ລ້ຽງສັດ ແລະ ອື່ນໆ ເປັນຈໍານວນຢ່າງຫຼວງຫຼາຍ ເຊິ່ງໄດ້ຊ່ວຍແກ້ໄຂຊີວິດການເປັນຢູ່ຂອງຊຸມຊົນເຂດຫ່າງໄກສອກຫຼີກດີຂຶ້ນເທື່ອລະກ້າວ ເຊິ່ງມັນໄດ້ສະແດງອອກຢ່າງຊັດເຈນເຊັ່ນ: ຊຸມຊົນມີນໍ້າກິນນໍ້າໃຊ້ຢ່າງສະດວກສະບາຍ, ມີເສັ້ນທາງເຂົ້າເຖິງກັນ ລະຫວ່າງບ້ານຫາບ້ານ, ບ້ານຫາເມືອງ, ມີໂຮງຮຽນໃຫ້ລູກຫຼານໄດ້ສຶກສາຮໍ່າຮຽນເຫຼົ່ານີ້ເປັນຕົ້ນ.

ໃນປີ 2019, 5 ບ້ານເປົ້າໝາຍຂອງເມືອງນາແລ ໄດ້ຮັບການສະໜັບສະໜູນການລົງທຶນຂອງລັດ ໂດຍຜ່ານ ທລຍ ຄື: **ບ້ານ ໜອງປາແສດ ໄດ້ໂຄງການປັບປຸງເສັ້ນທາງ, ກວ້າງ 3,5 ແມັດ ຍາວ 500 ແມັດ, ມີມຸນຄ່າທັງໝົດ 156 ລ້ານກວ່າ ກີບ ໃນນັ້ນ ຊຸມຊົນປະກອບສ່ວນທາງດ້ານແຮງງານຄິດໄລ່ເປັນເງິນ 7,400,000 ກີບ, ບ້ານກັນຫະ ໄດ້ໂຄງການສ້ອມແປງຂົວນໍ້າລົ້ນ ທີ່ໄດ້ຮັບຜົນກະທົບຈາກໄພພິບັດນໍ້າຖ້ວມໃນໄລຍະກາງປີ 2018 ປີທີ່ຜ່ານມາ** ມີມູນຄ່າທັງໝົດ 27 ລ້ານກວ່າກີບ, ບ້ານເຜີ້ງ ໄດ້ໂຄງການສະໜອງອຸປະກອນເຟີນີເຈີໂຕະຕັ່ງເຂົ້າໂຮງຮຽນປະຖົມ ເຊິ່ງປະກອບມີ: ໂຕະ, ຕັ່ງຄູ 4 ຊຸດ, ໂຕະຕັ່ງນັກຮຽນ 30 ຊຸດ ແລະ ຕູ້ໃສ່ເອກະສານ 2 ຊຸດ ມີມູນຄ່າທັງໝົດ 27 ລ້ານກວ່າກີບ ໃນນັ້ນ ຊຸມຊົນ ປະກອບສ່ວນທາງດ້ານແຮງງານຄິດໄລ່ເປັນເງິນ 400,000 ກີບ, ບ້ານຕະເຄີງ ໄດ້ໂຄງການສ້ອມແປງເສັ້ນທາງ **ມີມູນຄ່າທັງໝົດ** 180 **ລ້ານກວ່າກີບ ໃນນັ້ນ ຊຸມຊົນປະກອບສ່ວນທາງດ້ານແຮງງານ ແລະ ວັດຖຸທ້ອງຖິ່ນ ຄິດເປັນເງິນ 9,600,000 ກີບ ແລະ ບ້ານ ສະພີມ ໄດ້ໂຄງການສ້ອມແປງເສັ້ນທາງ 3,6 ກິໂລແມັດ ມີມຸນຄ່າທັງໝົດ** 237 **ລ້ານກວ່າ ກີບ ໃນນັ້ນ ຊຸມຊົນປະກອບສ່ວນທາງດ້ານແຮງງານຄິດເງິນ 11,800,000 ກີບ.**

**ໃນຮູບແບບໃນການຈັດຕັ້ງປະຕິບັດໂຄງການດັ່ງກ່າວນັ້ນ ແຕ່ລະບ້ານຈະປະກອບມີ** ທິມງານຈັດຕັ້ງປະຕິບັດງານຂັ້ນບ້ານ ໃນນາມເປັນຕົວແທນຂອງພໍ່ແມ່ປະຊາຊົນພາຍໃນບ້ານ ແລະ ໄດ້ປະຕິບັດໜ້າທີ່ຕາມພາລະບົດບາດຂອງຕົນດ້ວຍຄວາມຮັບຜິດຊອບສູງ, ທິມງານດັ່ງກ່າວປະກອບມີ 9 ທ່ານ/ບ້ານ ຖືກຄັດເລືອກມາຈາກຊຸມຊົນ (3 ທ່ານ ຮັບຜິດຊອບວຽກຈັດຊື້-ຈັດຈ້າງ, 3 ທ່ານ ຮັບຜິດຊອບດ້ານວິຊາການກໍ່ສ້າງ, 3 ທ່ານຮັບຜິດຊອບດ້ານການເງິນ) ທັ້ງນີ້ ກໍເພື່ອຄວາມໂປ່ງໃສສາມາດກວດສອບໄດ້ນັ້ນ ໃນການຈັດຊື້-ຈັດຈ້າງ ຄັດເລືອກບໍລິສັດຜູ້ຮັບເໝົາໃນການກໍ່ສ້າງ ແລະ ອຸປະກອນໃນການກໍ່ສ້າງຕ່າງໆ ທີມງານ ຈັດຊື້-ຈັດຈ້າງ 3 ທ່ານ ຂອງບ້ານຈະເປັນຜູ້ດໍາເນີນການເອງໃນທຸກໆຂັ້ນຕອນ ນອກນັ້ນ ໃນການຄຸ້ມຄອງບໍລິຫານເງິນໂຄງການຍ່ອຍ ກໍແມ່ນທີມງານການເງິນບ້ານ 3 ທ່ານ ເປັນຜູ້ຮັບຜິດຊອບໃນການສະຫຼຸບເບີກຈ່າຍເງິນໃຫ້ຜູ້ຮັບເໝົາ ສ່ວນທີມງານວິຊາການແມ່ນໄດ້ຮັບຜິດຊອບໃນການຕິດຕາມກວດກາສິ່ງກໍ່ສ້າງວ່າໄດ້ຕາມແບບ ແລະ ມາດຕະຖານວັດສະດຸທີ່ໄດ້ອອກແບບໄວ້ໃນເບື້ອງຕົ້ນ. ສະນັ້ນ ຈຶ່ງເວົ້າໄດ້ວ່າການຈັດຕັ້ງປະຕິບັດໂຄງການຍ່ອຍຕ່າງໆແມ່ນມີຄວາມໂປ່ງໃສສາມາດກວດສອບໄດ້.



 (ຮູບພາບ: ການກໍ່ສ້າງຂົວນໍ້າລົ້ນ ບ້ານກັນຫະ) (ຮູບພາບ: ການສະໜອງເຟີນີເຈີໂຕະຕັ່ງເຂົ້າໂຮງຮຽນ ບ້ານເຜີ້ງ)



(ຮູບພາບ: ການປັບປຸງເສັ້ນທາງເສັ້ນທາງຊົນນະບົດ ບ້ານໜອງປາແສດ, ບ້ານ ສະພິມ ແລະ ບ້ານຕະເຄິງ)